**ORDONANȚĂ DE URGENȚĂ**

**privind asigurarea finanțării proiectelor de investiții în infrastructura aeroportuară nefinalizate în cadrul Programului Operațional Infrastructură Mare 2014-2020**

Având în vederenecesitatea adoptării de urgență a unor măsuri pentru finalizarea proiectelor de investiții în infrastructura aeroportuară contractate în cadrul Programului Operațional Infrastructură Mare (POIM) 2014-2020, Axa Prioritară 2 - Dezvoltarea unui sistem de transport multimodal, de calitate, durabil și eficient, Obiectivul Specific 2.3 - Creșterea gradului de utilizare sustenabilă a aeroporturilor;

Ținând cont de faptul că, în urma analizei realizate de Autoritatea de Management pentru Programul Transport din cadrul Ministerului Transporturilor și Infrastructurii, o serie de proiecte aflate în implementare nu au fost finalizate până la data de 31 decembrie 2023 și nu au fost eligibile pentru etapizare în cadrul Programului Transport 2021-2027, care nu include finanțarea infrastructurii aeroportuare;

Conform prevederilor Ordonanței de Urgență nr. 36/2023 privind stabilirea cadrului general pentru închiderea programelor operaționale finanțate în perioada de programare 2014-2020, care impun beneficiarilor obligația de a asigura surse proprii de finanțare pentru finalizarea proiectelor nefinalizate pana la 31.12.2025 sau, până la data de 31 decembrie 2026, pentru proiectele nefuncționale;

Având in vedere riscul major de blocare a acestor investiții strategice, cu impact negativ asupra dezvoltării economice și a conectivității naționale și internaționale, in lipsa unei intervenții imediată, existând riscul real de a pierde finanțările europene deja utilizate, ceea ce ar conduce la recuperarea unor sume de aproximativ 1 miliard de lei de către Comisia Europeană.

Ținând cont de faptul ca nefinalizarea proiectelor in termenul stabilit va obliga statul roman sa suporte aceasta pierdere din bugetul propriu, impactul bugetar fiind dublu: pe de o parte, guvernul va trebui să returneze fonduri europene deja cheltuite, iar pe de altă parte, va fi necesară alocarea unor resurse suplimentare pentru a finaliza lucrările, într-un moment în care presiunea pe bugetul național este deja ridicat, iar regiunile afectate vor pierde oportunități de dezvoltare, astfel România va rămâne în afara circuitului marilor fluxuri de transport aerian. prin scăderea fluxurilor comerciale, reducerea investițiilor și pierderea unor avantaje strategice la nivel european.

De asemenea costurile pentru stat vor fi exponențial mai mari decât simpla alocare a resurselor necesare in acest moment, iar România se va confrunta cu sancțiuni financiare, blocaje economice și scăderea competitivității regionale**.**

**În temeiul art. 115 alin. (4) din Constituția României, republicată,**

Guvernul României adoptă prezenta ordonanță de urgență:

**Art.1** (1) Prezenta ordonanță de urgență reglementează asigurarea finanțării necesare pentru finalizarea proiectelor de investiții în infrastructura aeroportuară nefinalizate din cadrul Programului Operațional Infrastructură Mare 2014-2020.

(2) Finanțarea acestor proiecte se va realiza din fonduri alocate de la bugetul de stat, prin bugetul Ministerului transporturilor si infrastructurii.

**Art.2** (1) Prin excepție de la prevederile art. 39 din Ordonanța de urgență a guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziție justă cu modificările și completările ulterioare, sumele necesare pentru finalizarea proiectelor de investiții în infrastructura aeroportuară nefinalizate în cadrul Programului Operațional Infrastructură Mare 2014-2020 vor fi incluse în bugetul Ministerului Transporturilor și Infrastructurii.

(2) Se aprobă alocarea de fonduri de la bugetul de stat pentru continuarea și finalizarea proiectelor de investiții în infrastructura aeroportuară, conform listei prevăzute în Anexa, parte integrantă a prezentei ordonanțe de urgență.

(3) Sumele alocate pentru continuarea și finalizarea proiectelor de infrastructură aeroportuara perioada de programare 2014-2020, vor acoperi cheltuielile necesare finalizării proiectelor, inclusiv costurile suplimentare generate de creșterea prețurilor materialelor și serviciilor aferente lucrărilor de construcție.

**Art.3** (1) Ministerul Transporturilor și Infrastructurii este responsabil cu monitorizarea implementării proiectelor finanțate prevăzute in anexa.

(2) Beneficiarii proiectelor au obligația de a respecta termenele stabilite pentru finalizarea lucrărilor și de a furniza rapoarte periodice privind stadiul implementării către Ministerul Transporturilor și Infrastructurii.

(3) Nerespectarea obligațiilor asumate de beneficiari duce la aplicarea de măsuri corective, inclusiv recuperarea sumelor alocate.

**Art.4** (1) Ministerul Finanțelor va asigura alocarea fondurilor necesare.

(2) Sumele alocate în baza prezentei ordonanțe de urgență nu pot fi utilizate în alte scopuri decât cele stabilite în aceasta.

**Art.5** Ministerul Finanțelor va elabora un mecanism privind transferul de fonduri între instituțiile publice, în scopul asigurării unei alocări eficiente a resurselor financiare necesare implementării proiectelor de investiții în infrastructura aeroportuară.

**PRIM-MINISTRU**

**ION-MARCEL CIOLACU**

**Anexă**

|  |  |  |  |
| --- | --- | --- | --- |
|  | **Beneficiar** | **Proiecte** | **Valoare plăti necesare (lei)** |
| 1 | REGIA AUTONOMA AEROPORTUL SATU MARE | Reabilitarea si modernizarea infrastructurii aeroportuare | 40.000.000 |
| 2 | Regia AUTONOMA Aeroportul Internațional Maramureș | Extindere si Modernizare Terminal pentru Pasageri la Aeroportul International Maramures | 25.000.000 |
| 3 | REGIA AUTONOMA AEROPORTUL INTERNATIONAL CRAIOVA | Extinderea și modernizarea Aeroportului Internațional Craiova | 250.000.000 |
| 4 | REGIA AUTONOMA AEROPORTUL TRANSILVANIA - TÎRGU MUREŞ | -Modernizarea Aeroportului „Transilvania” Targu Mures cu includerea obiectivelor din Master Planul General de Transport | 150.000.000 |
|  |  |  | **465.000.000** |